[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 13.6.2006

COM(2006) 308 τελικό

2004/0168 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με

την κοινή θέση του Συμβουλίου για την έκδοση κανονισμού του Ευρωπαϊκού Κοινοβουλίου και του Συμβουλίου σχετικά με την ίδρυση Ευρωπαϊκού Ομίλου Εδαφικής Συνεργασίας (EΟΕΣ)

2004/0168 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με

την κοινή θέση του Συμβουλίου για την έκδοση κανονισμού του Ευρωπαϊκού Κοινοβουλίου και του Συμβουλίου σχετικά με την ίδρυση Ευρωπαϊκού Ομίλου Εδαφικής Συνεργασίας (EΟΕΣ)

1- Ιστορικό

Ημερομηνία διαβίβασης της πρότασης στο Ευρωπαϊκό Κοινοβούλιο και στο Συμβούλιο[έγγραφο COM(2004) 496 τελικό - 2004/0168 (COD)]: | 15 Ιουλίου 2004 |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 6 Απριλίου 2005 |

Ημερομηνία γνωμοδότησης της Επιτροπής των Περιφερειών: | 18 Νοεμβρίου 2004 |

Ημερομηνία γνωμοδότησης του Ευρωπαϊκού Κοινοβουλίου, σε πρώτη ανάγνωση: | 6 Ιουλίου 2005 |

Ημερομηνία διαβίβασης της τροποποιημένης πρότασης στο Ευρωπαϊκό Κοινοβούλιο και στο Συμβούλιο[έγγραφο COM(2006) 94 τελικό - 2004/0168 (COD)]: | 7 Μαρτίου 2006 |

Ημερομηνία έκδοσης της κοινής θέσης: | 12 Ιουνίου 2006 |

2- ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Τα κράτη μέλη και οι περιφερειακές και τοπικές αρχές έχουν αντιμετωπίσει σημαντικές δυσκολίες κατά την εκτέλεση και διαχείριση δράσεων διασυνοριακής, διεθνικής και διαπεριφερειακής συνεργασίας, λόγω των διαφορετικών εθνικών νομοθεσιών και διαδικασιών. Τα υφιστάμενα μέσα, όπως ο Ευρωπαϊκός Όμιλος Οικονομικού Σκοπού σε κοινοτικό επίπεδο ή οι διμερείς ή πολυμερείς συμφωνίες μεταξύ κρατών μελών αποδείχθηκαν ανεπαρκή για την οργάνωση συγκροτημένης συνεργασίας για την οικονομική και κοινωνική συνοχή κατά την έννοια του άρθρου 158 της Συνθήκης και ιδίως των προγραμμάτων των διαρθρωτικών ταμείων στο πλαίσιο της πρωτοβουλίας INTERREG κατά την διάρκεια της περιόδου προγραμματισμού 2000-2006. Για να μειωθούν τα προβλήματα διασυνοριακής, διεθνικής και διαπεριφερειακής συνεργασίας απαιτείται η λήψη κατάλληλων μέτρων σε κοινοτικό επίπεδο.

Η πρόταση υπόκειται στις διατάξεις για την από κοινού λήψη αποφάσεων (άρθρο 251 της Συνθήκης).

Ο σκοπός της πρότασης της Επιτροπής είναι να θεσπιστεί σε κοινοτικό επίπεδο ένα μέσο συνεργασίας το οποίο να επιτρέπει τη δημιουργία ομίλων συνεργασίας μεταξύ των τοπικών και περιφερειακών αρχών στην Κοινότητα, να έχει νομική υπόσταση και να φέρει το όνομα «Ευρωπαϊκός Όμιλος Εδαφικής Συνεργασίας» (ΕΟΕΣ).

Τα καθήκοντα που του ανατίθενται πρέπει να οριστούν από τα μέλη του στο πλαίσιο μιας σύμβασης ευρωπαϊκής εδαφικής συνεργασίας. Ο ΕΟΕΣ πρέπει να είναι σε θέση να ενεργεί, είτε για την εκτέλεση προγραμμάτων συνεργασίας που συγχρηματοδοτούνται από την Κοινότητα και ιδίως από τα διαρθρωτικά ταμεία, είτε για την εκτέλεση οποιασδήποτε άλλης ενέργειας συνεργασίας με αποκλειστική πρωτοβουλία των περιφερειακών και τοπικών αρχών, με ή χωρίς οικονομική συνεισφορά της Κοινότητας.

3- ΓΕΝΙΚΑ ΣΧΟΛΙΑ ΓΙΑ ΤΗΝ ΚΟΙΝΗ ΘΕΣΗ ΚΑΙ ΝΕΕΣ ΔΙΑΤΑΞΕΙΣ ΣΕ ΣΥΓΚΡΙΣΗ ΜΕ ΤΗΝ ΤΡΟΠΟΠΟΙΗΜΕΝΗ ΠΡΟΤΑΣΗ ΤΗΣ ΕΠΙΤΡΟΠΗΣ

Η Επιτροπή επικροτεί την κοινή θέση που εγκρίθηκε ομόφωνα, καθώς διατηρούνται οι κύριοι στόχοι της αναθεωρημένης πρότασης της Επιτροπής (μετά την πρώτη ανάγνωση από το ΕΚ). Η κοινή θέση εισάγει ορισμένες αλλαγές οι οποίες συμπληρώνουν το κείμενο όσον αφορά τους εφαρμοστέους κανόνες και διαδικασίες. Η κοινή θέση περιέχει αρκετές τροπολογίες τις οποίες επέφερε το Κοινοβούλιο σε πρώτη ανάγνωση, μολονότι έχουν πραγματοποιηθεί αλλαγές στη διατύπωση για να εξασφαλίζεται η νομική συνοχή του κειμένου και η τεχνική λειτουργικότητα του ΕΟΕΣ. Σε αυτές περιλαμβάνεται ο ορισμός της εδαφικής συνεργασίας, η ανάγκη καθορισμού της δημοσιονομικής ευθύνης των κρατών μελών, η εφαρμοστέα νομοθεσία και η διάταξη για τη δημοσίευση και/ή την καταχώριση του καταστατικού του ΕΟΕΣ.

Οι σημαντικότερες αλλαγές που έχουν γίνει από την κοινή θέση περιγράφονται κατωτέρω.

Η πρώτη σημαντική αλλαγή αφορά τον εκ των προτέρων έλεγχο από τα κράτη μέλη όταν οι περιφερειακές ή τοπικές αρχές τους σκοπεύουν να ιδρύσουν ΕΟΕΣ. Στο άρθρο 4 παράγραφος 3 προβλέπεται ότι τα κράτη μέλη είναι σύμφωνα με την προτεινόμενη συμμετοχή ενός μέλους σε ΕΟΕΣ, εκτός εάν κρίνουν ότι η συμμετοχή αυτή δεν είναι σύμφωνη προς τον κανονισμό ή την εθνική νομοθεσία (που αντιστοιχεί σε γενικές γραμμές στην τροποποιημένη πρόταση της Επιτροπής) ή ότι δεν είναι αιτιολογημένη βάσει του δημόσιου συμφέροντος ή της δημόσιας τάξης ( ordre publique ) του συγκεκριμένου κράτους μέλους. Σε κάθε περίπτωση η άρνηση πρέπει να αιτιολογείται δεόντως.

Η δεύτερη σημαντική αλλαγή αφορά το πεδίο εφαρμογής του κανονισμού. Με την κοινή θέση του Συμβουλίου προστέθηκε στο άρθρο 7 παράγραφος 3 ότι τα κράτη μέλη μπορούν να περιορίσουν τα καθήκοντα που εκτελεί ο ΕΟΕΣ χωρίς την οικονομική συνεισφορά της Κοινότητας. Ο περιορισμός αυτός, όμως, δεν μπορεί να αφορά τις κεντρικές δράσεις της εδαφικής συνεργασίας.

Το σύστημα δημοσιονομικής ευθύνης του ΕΟΕΣ καθεαυτού και των μελών του αναμορφώθηκε. Όσον αφορά τα όργανα, το άρθρο 10 παράγραφος 3 ορίζει ότι ο ΕΟΕΣ είναι υπεύθυνος για τις πράξεις των οργάνων του προς τρίτους, ακόμη και όταν οι πράξεις αυτές δεν εμπίπτουν στα καθήκοντα του ΕΟΕΣ. Η ευθύνη του ΕΟΕΣ γενικά και η εναπομένουσα ευθύνη των μελών του σε περίπτωση που τα στοιχεία του ενεργητικού του ΕΟΕΣ δεν επαρκούν για την κάλυψη των υποχρεώσεών του καλύπτονται πλέον από το άρθρο 12 παράγραφος 2. Κατ’ αρχήν, τα μέλη έχουν απεριόριστη εναπομένουσα ευθύνη. Ωστόσο, ενδέχεται η εθνική νομοθεσία να εξαιρεί ή να περιορίζει την ευθύνη των μελών που έχουν συσταθεί στο πλαίσιό της.

4- ΑΝΑΛΥΤΙΚΑ ΣΧΟΛΙΑ ΤΗΣ ΕΠΙΤΡΟΠΗΣ

4.1 Τροπολογίες που έγιναν δεκτές από την Επιτροπή και ενσωματώθηκαν, πλήρως ή εν μέρει, στην κοινή θέση

Τροπολογίες 1, 2, 4, 5, 7, 9, 14, 15, 16, 19, 23, 25, 27, 30 και 35 Στην κοινή θέση γίνεται δεκτή η ονομασία του οργάνου «Ευρωπαϊκός Όμιλος Εδαφικής Συνεργασίας» (ΕΟΕΣ) ώστε να διευκρινίζεται ότι δεν καλύπτεται μόνο η διασυνοριακή συνεργασία αλλά και η διεθνική ή η διαπεριφερειακή.

Τροπολογία 3 Ο ορισμός της «εδαφικής συνεργασίας» που καλύπτει τις τρεις μορφές συνεργασίας, συγκεκριμένα τη «διασυνοριακή», τη «διεθνική» και την «διαπεριφερειακή», δεν έχει συμπεριληφθεί στην έβδομη αιτιολογική σκέψη αλλά στο άρθρο 1 παράγραφος 2.

H πέμπτη αιτιολογική σκέψη της τροπολογίας 6 καλύπτει τις συμφωνίες μεταξύ κρατών μελών και/ή περιφερειακών και τοπικών αρχών και διευκρινίζει ότι ο κανονισμός δεν αποσκοπεί στην παράκαμψη άλλων πλαισίων συνεργασίας.

Τροπολογίες 8, 21 και 24 Η κοινή θέση έχει διαγράψει αυτή την αιτιολογική σκέψη, αλλά το άρθρο 7 παράγραφος 5 ορίζει ότι τα μέλη ενός ΕΟΕΣ μπορούν να αναθέσουν σε ένα από τα μέλη την εκτέλεση των καθηκόντων του.

Τροπολογία 12 Οι διαδικασίες λήψης αποφάσεων καλύπτονται από το άρθρο 9 παράγραφος 2 στοιχείο β), αλλά όχι στη δέκατη τέταρτη αιτιολογική σκέψη.

Τροπολογία 13 Η κοινή θέση επαναδιατυπώνει τη ρήτρα επικουρικότητας (δέκατη πέμπτη αιτιολογική σκέψη).

Τροπολογία 17 Tο δικαίωμα ελέγχου της διαχείρισης, εκ μέρους του ΕΟΕΣ, των δημόσιων πόρων, καλύπτεται από το άρθρο 6. Ωστόσο, πέρα από την τροπολογία αυτή, το άρθρο 6 παράγραφος 4 διευκρινίζει ότι η διαχείριση των κοινοτικών πόρων συνάδει με τη σχετική νομοθεσία.

Τροπολογία 20 Η κοινή θέση ορίζει τους «τοπικούς φορείς» της αρχικής πρότασης ως «φορείς που διέπονται από το δημόσιο δίκαιο κατά την έννοια του άρθρου 1 παράγραφος 9 δεύτερο εδάφιο της οδηγίας 2004/18/EΚ. Ο ορισμός αυτός μπορεί να καλύπτει τους «φορείς μη κερδοσκοπικού χαρακτήρα, στους οποίους μετέχουν περιφερειακές/τοπικές αρχές και κράτη μέλη» όπως ζητείται από την τροπολογία. Ωστόσο, η διατύπωση της κοινής θέσης έχει ως πλεονέκτημα το ότι πρόκειται για ήδη υπάρχοντα ορισμό στο κοινοτικό δίκαιο.

Τροπολογία 22 Το άρθρο 7 ορίζει μόνο «καθήκοντα» που πρέπει να εκτελούνται από κάθε ΕΟΕΣ, ενώ τα μέλη διατηρούν τις «αρμοδιότητές» τους. Ο ΕΟΕΣ δεν έχει πραγματικές αρμοδιότητες.

Τροπολογία 24 Η κοινή θέση έχει χωρίσει στα δύο την τροπολογία. Το άρθρο 7 παράγραφος 2 ορίζει ότι ο ΕΟΕΣ ενεργεί στο πλαίσιο των καθηκόντων που του έχουν ανατεθεί, ενώ η ανάθεση της εκτέλεσης των καθηκόντων του σε ένα από τα μέλη του καλύπτεται από το άρθρο 7 παράγραφος 5. Η νομική υπόσταση που παρέχεται στους ΕΟΕΣ καλύπτεται από το άρθρο 1 παράγραφος 4.

Τροπολογία 26 Το άρθρο 12 παράγραφος 3 αφορά την οικονομική ευθύνη των κρατών μελών.

Τροπολογία 28 Το άρθρο 8 παράγραφος 1 ορίζει ότι ο ΕΟΕΣ είναι το αντικείμενο σύμβασης που συνάπτεται ομόφωνα από τα μέλη του, προσθέτοντας την ανάγκη μιας ομόφωνης απόφασης και παραπέμποντας στη διαδικασία εκ των προτέρων ελέγχου που προβλέπεται από το άρθρο 4 παράγραφος 3.

Τροπολογία 29 Η κοινή θέση έχει χωρίσει στα δύο την τροπολογία. Σύμφωνα με το άρθρο 8 παράγραφος 2 στοιχείο γ), η σύμβαση καθορίζει τα καθήκοντα του ΕΟΕΣ, ενώ το άρθρο 9 παράγραφος 2 στοιχείο α) καλύπτει τις αρχές λειτουργίας.

Τροπολογία 31 Το άρθρο 9 παράγραφος 2 στοιχεία ε) και στ) ορίζει ότι τα καταστατικά καλύπτουν τις ευθύνες κάθε μέλους όσον αφορά τον ΕΟΕΣ και σε σχέση με τρίτα μέρη. Ωστόσο, έχει ήδη προστεθεί νέο άρθρο για την ευθύνη (άρθρο 12).

Τροπολογία 32 Το άρθρο 2 παράγραφος 1 ορίζει ότι σε περίπτωση θεμάτων που δεν ρυθμίζονται, ή που ρυθμιζονται μόνο εν μέρει, από τον κανονισμό, η ισχύουσα νομοθεσία είναι εκείνη του κράτους μέλους στο οποίο «εδρεύει» ο ΕΟΕΣ.

Τροπολογία 33 Tο δικαίωμα ελέγχου της διαχείρισης, εκ μέρους του ΕΟΕΣ, των δημόσιων πόρων, καλύπτεται από το άρθρο 6. Σύμφωνα με την τροπολογία του Κοινοβουλίου, οι λεπτομέρειες της αμοιβαίας αναγνώρισης στον τομέα του ελέγχου ρυθμίζονται από τον κανονισμό. Ωστόσο, οι πρακτικές ρυθμίσεις για την αμοιβαία αναγνώριση καλύπτονται από τη σύμβαση [άρθρο 8 παράγραφος 2 στοιχείο στ)].

Τροπολογία 34 Η κοινή θέση ορίζει το δίκαιο που διέπει τα θέματα που δεν ρυθμίζονται, ή που ρυθμίζονται μόνο εν μέρει, από τον κανονισμό (άρθρο 2). Ωστόσο, η κοινή θέση δεν ορίζει ότι το εθνικό δίκαιο είναι εκείνο που «διέπει τους εθνικούς ομίλους της ίδιας φύσης και σκοπού» (τροποποιημένη πρόταση της Επιτροπής) ή που «διέπει τον τρόπο λειτουργίας των συλλόγων» (προτεινόμενη τροπολογία του Κοινοβουλίου).

Τροπολογία 36 Η Επιτροπή είχε αποδεχθεί την κοινοποίηση της σύμβασης μόνο στα κράτη μέλη και στην Επιτροπή των Περιφερειών. Το μέρος αυτό διατηρήθηκε στην κοινή πρόταση (άρθρο 5 παράγραφος 1).

Τροπολογία 37 Στην κοινή θέση προβλέπεται μια συνέλευση και ένας διευθυντής (άρθρο 10 παράγραφος 1).

Τροπολογία 38 Το άρθρο 8, σχετικά με τη σύμβαση, καλύπτει τα βασικά θέματα των ΕΟΕΣ, ενώ το άρθρο 9, σχετικά με τα καταστατικά, καλύπτει περισσότερο τις επιχειρησιακές πτυχές των ΕΟΕΣ. Κατά συνέπεια, οι λεπτομερείς διατάξεις για τη διάλυση καλύπτονται από το άρθρο 8 παράγραφος 2 στοιχείο γ) και όχι από το άρθρο 9.

Τροπολογία 39 Ο ΕΟΕΣ αποκτά νομική προσωπικότητα και την ικανότητα να ενεργεί την ημέρα της καταχώρισής του ή της δημοσίευσης (άρθρο 5 παράγραφος 1). Κατά συνέπεια, το θέμα αυτό μπορεί να διαγραφεί από το άρθρο 9 σχετικά με τα καταστατικά.

Τροπολογία 41 Το άρθρο 5 διακρίνει μεταξύ της καταχώρισης/δημοσίευσης του καταστατικού σύμφωνα με την εθνική νομοθεσία και της υποχρέωσης αποστολής αιτήματος για τη δημοσίευση κοινοποίησης στην Επίσημη Εφημερίδα της Ευρωπαϊκής Ένωσης . Για κανένα από τους νομικούς φορείς σε επίπεδο ΕΕ δεν απαιτείται δημοσίευση του καταστατικού στην ΕΕ .

4.2 Τροπολογίες που έγιναν δεκτές από την Επιτροπή και δεν ενσωματώθηκαν στην κοινή θέση

Δεν υπάρχουν τέτοιες τροπολογίες.

4.3 Τροπολογίες που δεν έγιναν δεκτές από την Επιτροπή αλλά ενσωματώθηκαν στην κοινή θέση

Τροπολογία 10 Η Επιτροπή είχε απορρίψει αυτή την τροπολογία, δεδομένου ότι αναφερόταν στο προτεινόμενο πρόσθετο πρωτόκολλο στην ευρωπαϊκή σύμβαση-πλαίσιο σχετικά με τη διασυνοριακή συνεργασία, με το σκεπτικό ότι δεν μπορεί να γίνει δεκτή μια παραπομπή σε κείμενο που δεν έχει ακόμη εγκριθεί. Ωστόσο, στην πέμπτη αιτιολογική σκέψη αναφέρεται το κεκτημένο του Συμβουλίου της Ευρώπης.

Τροπολογία 40 Η Επιτροπή δεν είχε κάνει δεκτή τη διαγραφή του άρθρου 10 σχετικά με τα όργανα. Στην κοινή θέση ορίζεται μια δέσμη υποχρεωτικών οργάνων (άρθρο 10) που επιτρέπει να προβλέπονται πρόσθετα όργανα στο καταστατικό. Κατά συνέπεια, το άρθρο 10 διατηρήθηκε.

4.4 Τροπολογίες που δεν έγιναν δεκτές από την Επιτροπή και δεν ενσωματώθηκαν στην κοινή θέση

Τροπολογία 18 Δεδομένου ότι τα καθήκοντα του ΕΟΕΣ ορίζονται από τα μέλη, στα άρθρα δεν πρέπει να αναφέρονται συγκεκριμένα παραδείγματα. Ωστόσο, το άρθρο 6 του κανονισμού ΕΤΠΑ έχει αρκετά ευρύ πεδίο εφαρμογής και οι ενέργειες για την προώθηση της συμφιλίωσης δεν αποκλείονται παράλληλα με την τήρηση των κριτηρίων για τα έργα διασυνοριακής συνεργασίας.

Τροπολογία 36 Ούτε στην τροποποιημένη πρόταση της Επιτροπής ούτε στην κοινή θέση αναφέρεται ότι η σύμβαση κοινοποιείται στην Επιτροπή και ότι η επιτροπή εγγράφει τη σύμβαση σε δημόσιο μητρώο όλων των συμβάσεων σχετικά με ΕΟΔΣ.

Τροπολογία 37 Ούτε στην τροποποιημένη πρόταση της Επιτροπής ούτε στην κοινή θέση έχει προστεθεί μια εκτελεστική επιτροπή ή μια γραμματεία ως υποχρεωτικό όργανο. Ωστόσο, το καταστατικό μπορεί να προβλέπει πρόσθετα όργανα (άρθρο 10 παράγραφος 2).

4.5 Τροπολογίες που αφορούν μόνο μία γλωσσική έκδοση του κανονισμού

Τροπολογία 11 Η τροπολογία αυτή δεν επηρεάζει την αγγλική έκδοση της αρχικής πρότασης.

5- ΣΥΜΠΕΡΑΣΜΑ

Η Επιτροπή χαιρετίζει το γεγονός ότι θα τεθεί σε ισχύ ένα νέο νομικό μέσο της Κοινότητας για την ανάπτυξη της συνεργασίας μεταξύ περιφερειακών και τοπικών αρχών εντός της Κοινότητας, θεωρεί δε ότι η κοινή θέση που εγκρίθηκε στις 12 Ιουνίου 2006 με (ομοφωνία) ακολουθεί κατά μεγάλο βαθμό τους σκοπούς και την προσέγγιση της πρότασής της και επομένως παρέχει τη στήριξή της.